આદિત્ય અને ભાસ્કર સામે જોઇને વિભાકરે આગળ કહ્યું. 'પપ્પાના જે મિત્રો આવે છે, એ બધાને તો તમે ધ્યાનથી જોયા છેને? હિંમતલાલને કાયમી શરદીનો પ્રોબ્લેમ છે અને જીવણલાલનું બ્લડપ્રેશર હંમેશાં હાઇ રહે છે. દિનુકાકા ખુદ ડૉક્ટર છે તોય એમના ટાંટિયા ગયેલા છે. આવતા મહિને એ બંને ઢીંચણ બદલાવવાના છે. એ બધાની તુલનામાં પપ્પાને જોઇએ ત્યારે આપણને ગર્વ થાય છે. પંચોતેર વર્ષની ઉંમરે પણ અડીખમ શરીર. ચાર કિલોમીટર ચાલવામાં પણ કોઇ તકલીફ નહીં. નો બી.પી., નો ડાયાબિટીસ પેટ ભરીને જમી શકે છે અને રાત્રે આરામથી ઊંઘ આવે છે. આવી તંદુરસ્તી હોય એ તો ઇશ્વરની મહેરબાની કહેવાય. હું તો શરત મારવા તૈયાર છું કે પંદર વર્ષ સુધી પપ્પાને કોઇ શારીરિક તકલીફ નહીં પડે.' એણે હસીને ઉમેર્યું. 'માનસિક ઉપાધિ કે ઉચાટ થાય એવી એમની લાઇફ સ્ટાઇલ નથી. આઇ એમ શ્યોર કે આકાશ, આકાંક્ષા, ભૌમિક અને ભૈરવીના બચ્ચાંઓને પણ એ ખોળામાં બેસાડીને રમાડશે.'